
Comunicat de presă
ANRE retrage licența de furnizare a energiei electrice a IBN Energy SRL. Furnizorul nu putea fi găsit la sediu, nu a răspuns autorității și a lăsat neconstituite garanții de peste 3,5 milioane de lei

București, 10 noiembrie - Comitetul de reglementare al Autorității Naționale de Reglementare în Domeniul Energiei (ANRE) a decis, în ședința de astăzi retragerea licenței pentru activitatea de furnizare a energiei electrice, acordată societății IBN ENERGY S.R.L. 
Decizia are la bază constatările Direcției Control și Soluționare Plângeri și ale Direcției Monitorizare REMIT. Acestea arată că abaterile furnizorului nu au fost izolate sau accidentale, ci au reprezentat o conduită constantă și sistematică de nerespectare a obligațiilor legale și de licență, care a continuat și după aplicarea sancțiunilor.
Președintele ANRE, George Niculescu: „O licență de furnizare nu este doar un bilet de intrare pe piață, ci un angajament permanent față de piață. Un furnizor care nu poate fi găsit la sediu, nu răspunde autorității și lasă în urmă garanții neconstituite de peste trei milioane și jumătate de lei nu mai este un participant la piață. Este un risc pentru piață, iar costul acestui risc ajunge, în final, la ceilalți participanți și la consumatori. Piața de energie rămâne deschisă pentru oricine respectă regulile. Nu rămâne deschisă pentru cei care dispar atunci când vine nota de plată. ANRE va folosi toate instrumentele pe care i le dă legea pentru ca regulile să fie respectate de toți, nu doar de cei care aleg să le respecte.”
Ce a constatat ANRE:
· În august 2025, IBN Energy S.R.L. a introdus pe Piața Intrazilnică de energie electrică ordine care nu erau acoperite de garanții suficiente. Furnizorul avea alocate garanții de numai 150.000 de lei.
· Transelectrica, în calitate de operator al pieței de echilibrare, a semnalat un dezechilibru negativ semnificativ înregistrat de furnizor în perioada 1–7 august 2025. Garanția financiară obligatorie, de 3.522.276,50 lei, nu a fost constituită nici până la termenul-limită, 26 august 2025.
· Furnizorul nu și-a achitat obligațiile de plată către Bursa Română de Mărfuri.
· La sediul declarat, echipa de control ANRE nu a găsit nicio urmă a activității de furnizare și nicio persoană care să poată oferi informații.
· Timp de luni de zile, societatea nu a răspuns la e-mailuri, adrese scrise și convocări la sediul ANRE și nu a pus la dispoziție datele solicitate de echipa de control.
· Societatea nu a notificat ANRE cu privire la schimbarea acționariatului și a reprezentantului legal, deși aceste modificări au fost înregistrate la Registrul Comerțului în august 2025.
Sancțiuni aplicate anterior, fără efect
Înainte de retragerea licenței, ANRE a sancționat furnizorul de trei ori: cu avertisment în martie 2026, cu amendă de 5.000 de lei în mai 2026 și cu amenzi totale de 120.000 de lei în august 2026, pentru patru fapte contravenționale. Societatea nu a luat nicio măsură concretă de remediere. În aceste condiții, ANRE a constatat caracterul iremediabil al situației, așa cum prevede art. 43 alin. (3) lit. b) din Regulamentul pentru acordarea licențelor și autorizațiilor în sectorul energiei electrice, aprobat prin Ordinul președintelui ANRE nr. 6/2025.
Ce înseamnă decizia pentru clienți
Potrivit datelor deținute de ANRE, IBN ENERGY S.R.L. nu avea în portofoliu clienți finali, acesta desfășurând activitate doar în perioada februarie – august 2025. Retragerea licenței nu afectează alimentarea cu energie electrică a niciunui consumator.

